b'\n_START_ARTICLE_\nSvea Nord\n_START_PARAGRAPH_\nSvea Nord er en kullgruve p\xc3\xa5 Svalbard. Gruva er en s\xc3\xa5kalt Longwall-gruve, og en av de st\xc3\xb8rste i sitt slag i Europa. Inngangen ligger i det 659 meter h\xc3\xb8ye fjellet Boret i massivet Amelnryggen \xe2\x80\x93 under isbreen Gruvfonna 5 km nord for tettstedet Sveagruva. _NEWLINE_Svea Nord inng\xc3\xa5r i det meget kullrike Sentralfeltet og ble \xc3\xa5pnet  for permanent drift av Stortinget i desember 2001. Det ansl\xc3\xa5s at 32 millioner tonn kull er drivverdig. Produksjonen ble skipet ut Store Norskes havneanlegg p\xc3\xa5 Kapp Amsterdam._NEWLINE_Sommeren 2005 br\xc3\xb8t det ut en st\xc3\xb8rre brann i gruva. Den oppsto ved elektrisk muffeskj\xc3\xb8ting av et vannr\xc3\xb8r som deretter tok fyr og antente kullaget. Brannen varte i fem uker og medf\xc3\xb8rte et driftsavbrudd p\xc3\xa5 \xc3\xa5tte m\xc3\xa5neder. Produksjonen startet igjen i april 2006, og gruva produserte 2,3 millioner tonn kull det \xc3\xa5ret. I 2008 var produksjonen 3,4 millioner tonn. _NEWLINE_Store Norske \xc3\xa5pnet ny gruve i Lunckefjellet, to kilometer lenger nord, i 2014. Her var det en kullforekomster p\xc3\xa5 7,6 millioner tonn._NEWLINE_Gruvedriften b\xc3\xa5de i Svea Nord og Lunckefjellet opph\xc3\xb8rte i 2016.'